На основу члана 20. став 1. тачка 1. Закона о локалној самоуправи („Службени гласник РС“, бр. 129/2007, 83/2014-др.закон 101/2016-др.закон и 47/2018) и члана 40.Статута општине Гаџин Хан („Службени лист града Ниша“, број 10/19 и 101/19),

 Скупштина општине Гаџин Хан на седници одржаној дана 27.децембра 2021.године, донела је

ОДЛУКУ

О ПРИСТУПАЊУ ИЗРАДИ ПЛАНА РАЗВОЈА ОПШТИНЕ ГАЏИН ХАН

2021-2030 ГОДИНЕ

Члан 1.

Овом Одлуком општина Гаџин Хан приступа изради Плана развоја општине Гаџин Хан 2021-2030 године у (у даљем тексту: План развоја).

Члан 2.

Под Планом развоја подразумева се плански документ најширег обухвата и највишег значаја који представља основу доношења стратегија за појединачне (уже) области планирања, програма, концепата политика, акционих планова и осталих планских докумената предвиђених релевантном законском регулативом.

Члан 3.

Циљ израде Плана развоја је дефинисање мисије и визије развоја општине Гаџин Хан у посматраном десетогодишњем периоду, приоритетних циљева и мера за достизање истих, коришћењем потенцијалних предности и шанси, отклањањем слабости и претњи у свим приоритетним областима развоја.

Члан 4.

Полазну основу за израду и формулисање Плана развоја представља Закон о планском систему Републике Србије („Службени гласник РС“, број 30/2018), национална стратешка документа као и Агенда УН 2030.

Члан 5.

За реализацију ове Одлуке надлежан је Председник општине Гаџин Хан, који се овлашћује да формира пројектни тим и радне групе по стратешким областима за израду Плана развоја.

Члан 6.

Задатак пројектног тима је праћење процеса израде Плана развоја, који се састоји из:

- дефинисања пројектног задатка,

- предлагања састава радних група,

- разматрања Плана развоја по фазама припреме предложене од стране

 радних група и консултантске фирме,

- организације јавне расправе о нацрту Плана развоја и достављање истог на

 усвајање Скупштини општине Гаџин Хан.

Радне групе ће учествовати у анализи постојећег стања и дати предлог циљева развоја и мера потребних за њихово достизање по областима за које су основани.

Члан 7.

Административне и организационе послове за реализацију ове Одлуке обављаће Општинска управа општине Гаџин Хан.

Члан 8.

Партиципација и транспарентност процеса одлучивања обезбеђује се правовременим обавештавањем јавности. Током израде Плана развоја организоваће се радионице радних група и јавна расправа, на којима ће се усаглашавати предложена решења.

Члан 9.

Рок за израду Плана развоја је 6 (шест) месеци од дана ступања на снагу ове Одлуке.

Члан 10.

Ова Одлука ступа на снагу 8 дана од дана објављивања у „Службеном листу града Ниша“.

Број:06-269/21-II

У Гаџином Хану, дана 27. децембра 2021.године.

СКУПШТИНА ОПШТИНЕ ГАЏИН ХАН

 ПРЕДСЕДНИК

 Марија Цветковић,с.р.